બનાસ નદીના પાણીથી રાષ્ટ્રીય ધોરી માર્ગની એક બાજુ ધોવાઈ ગઈ હતી. પણ તેનાથી થોડેક દૂર નર્મદા યોજનાની ગૌણ નહેરો ધોવાઈને કાગળના ડૂચાની જેવી થઈ ગઈ હતી. એ નહેરો કાચા બાંધકામને કારણે તૂટી કે પછી ચોક્કસ મુદતના સમયમાં નહેરો બાંધવાનો આંકડો પૂરો કરવા માટે ઉતાવળે બંધાઈ હતી ? આ પૂછાવા જેવા પ્રશ્નો પૂછાઈ રહ્યા નથી. બીજી બાજુ મુખ્યમંત્રી બધું ધ્યાન રાહતની વહેંચણી કરવામાં કેન્દ્રિત કરી રહ્યા છે. આ રાહત ખોરાકનાં પડીકાં, કપડાં અને રોકડ સહાય પૂરતી મર્યાદિત છે – દસ દિવસ માટેની રોકડ રકમ પુખ્ત વયના અસરગ્રસ્તને માટે દિવસ દીઠ પાંસઠ રૂપિયા અને સગીરને પિસ્તાળીસ રૂપિયા છે.